Алматыда студенттерді жатақханаға орналастырумен айналысатын штаб құрылды
DATE: 09:33, 22 Тамыз 2024 | GMT +5
TITLE: Алматыда студенттерді жатақханаға орналастырумен айналысатын штаб құрылды
URL: https://kaz.inform.kz/news/almatida-studentterd-zhatakhanaga-ornalastirumen-aynalisatin-shtab-kurildi-cec323/
META: DATE: 09:33, 22 Тамыз 2024 | GMT +5
TOTAL WORDS: 294
AUTHOR(S):
TEXT: «Еліміздің маңдайалды оқу орындарының дені Алматыда орналасқан, жыл сайын мыңдаған студент жоғары білім алу үшін осында келеді. Біздің міндетіміз – оларға сапалы білім беру және жайлы жатақханамен қамтамасыз ету», – деді қала әкімі Ерболат Досаев. Айтуынша, алматылық студенттерді жатақханаға орналастыру бойынша арнайы штаб құрылды. Бұдан бөлек, дағдарыс және жедел ден қою жөніндегі ахуалдық орталықтар жұмыс істейді. Дағдарыс орталығы ALT университетінде орналасқан. Оның міндеті басқа өңірден келген студенттерге жедел қолдау көрсету және уақытша орналастыру. Дағдарыс орталығында 70 орын бар. Ахуалдық орталығы Алмалы ауданындағы жастардың комьюнити орталығының базасында жұмыс істейді. 1 тамыздан бастап орталық тәулік бойы жұмыс істеп, студенттерге орналастыру мәселесі бойынша жедел көмек көрсетуде. Орталық күн сайын Қазақстанның түкпір-түкпірінен 1, 5 мыңнан астам қоңырау қабылдайды. Сонымен қатар, қаланың әрбір жоғары оқу орнында студенттерге тікелей қолдау көрсететін Ахуалдық орталықтар ашылды. Айта кететін нәрсе, Алматыдағы 35 жоғары оқу орнында 199 мыңнан астам студент білім алып жатыр, оның 124 мыңы – өзге өңірден келген студенттер. Қалада 109 студенттік жатақхана бар, онда 36, 2 мыңнан астам студент тұрады. Жалпы қажеттілік 28, 7 мың орын. Алайда қала әкімі қолдауымен қабылданған шаралардың нәтижесінде тамыз айының соңында төсек орын тапшылығы 8, 9 мың орынға дейін қысқарды. Оқу жылы басталғанға дейін Алматыда 1920 орындық 6 жатақхана ашылады, ал жыл соңына дейін Алматы қаласы әкімдігінің жобалық кеңсесінің қолдауымен 3105 студентке арналған 4 жатақхананы пайдалануға беру жоспарланып отыр. 2024 жылы 10 жатақхана, 2025-2026 жылдары 33 жатақхана пайдалануға берілмек. Естеріңізге сала кетейік, жатақхана құрылысын тиімді үйлестіру үшін студенттік жатақханалар құрылысы бойынша жобалық кеңсе жұмыс істеп тұр. Жобалық кеңсенің негізгі міндеті Алматы қаласында жатақханалар құрылысы бойынша мемлекеттік бағдарламаны іске асыру және студенттерді тұрғын үймен қамтамасыз ету үшін қолайлы жағдай жасау. Жобалық кеңсе ашылғаннан бастап 120 әлеуетті инвестор жүгінді, оның 67-сі қазір жұмысқа кіріскен, бұл қолдау механизмінің тартымдылығын көрсетеді. Шаһар басшысы жатақхана мәселесі тікелей бақылауында екенін атап өтті
